ไพรเวทแบงก์กิ้ง ผู้ช่วยเศรษฐี ยุคเศรษฐกิจตกต่ำ
ประเทศไทยเข้าสู่ยุคที่คนมีเงินไม่รู้จะเอาเงินไปทำอะไรดีสักพักใหญ่ๆ แล้ว เนื่องจากภาวะเศรษฐกิจ
17 เม.ย. 2559

ประเทศไทยเข้าสู่ยุคที่คนมีเงินไม่รู้จะเอาเงินไปทำอะไรดีสักพักใหญ่ๆ แล้ว เนื่องจากภาวะเศรษฐกิจที่ซบเซาทำให้อัตราดอกเบี้ยเงินฝากในประเทศอยู่ในระดับต่ำนานมาก โดยดอกเบี้ยถัวเฉลี่ย 5 ธนาคารพาณิชย์ขนาดใหญ่ เมื่อสิ้นปี 2558 อยู่ที่ระดับ 1.11% ต่ำกว่าช่วงสิ้นปี 2557 ที่อยู่ในระดับ 1.53%
ขนาดคนมีเงินยังตีบตันว่าจะเอาเงินไปทำอะไร คนจนยิ่งไม่ต้องพูดถึงว่าจะอยู่อย่างไร ทำให้ธุรกิจสร้างความมั่งคั่ง “ไพรเวทแบงก์กิ้ง” เริ่มเป็นที่ต้องการของบรรดาเศรษฐีมีเงินต่างๆ ที่เริ่มคิดว่าแทบไม่ได้อะไรจากการออม จำเป็นต้องหาการลงทุนประเภทอื่นที่ให้ผลตอบแทนมากกว่าการฝากเงินไว้ในธนาคาร แต่ก็ไม่รู้จะทำอะไรดี มีความรู้ไม่มากพอ ดังนั้นจึงหันมาใช้บริการผู้ช่วยทำเงินให้เพิ่มพูน เป็นที่ปรึกษาการลงทุนให้ 
คนไทยส่วนใหญ่รู้จักการลงทุนในตลาดหุ้น พันธบัตรรัฐบาล ซื้อกองทุนรวม สลากออมสิน ลงทุนในอสังหาริมทรัพย์ ซื้อทองคำ ฯลฯ แต่ปัจจุบันผลิตภัณฑ์การเงินเพื่อสร้างความมั่งคั่งมีมากมายหลากหลายรูปแบบขึ้น หากไม่ได้เป็นคนในแวดวงการเงินหรือนักธุรกิจ จะไม่รู้จักผลิตภัณฑ์การเงินเหล่านี้ โดยเฉพาะความเสี่ยง ซึ่งเป็นสิ่งสำคัญในการลงทุนทุกชนิด การใช้บริการที่ปรึกษาการลงทุนจึงเป็นทางเลือกที่ดูดีที่สุดในยุคนี้
ผู้ช่วยเศรษฐีเหล่านี้ มีปรัชญาในการลงทุนว่า “เงินของเขา คือเงินของเรา” ฉะนั้นการลงทุนจึงพยายามทำให้ดีที่สุด และรายได้ของผู้ช่วยก็ขึ้นอยู่กับผลงาน
ทุกคนมีโอกาสจะใช้บริการผู้ช่วยสร้างความร่ำรวยได้ทั้งนั้น ขึ้นอยู่กับมูลค่าสินทรัพย์ว่ามีมากพอที่ผู้ช่วยเหล่านี้จะรับบริหารเงินให้หรือไม่